Document ID: 31995R0796

KOMISSION ASETUS (EY) N:o 796/95,
annettu 7 päivänä huhtikuuta 1995,
neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanialan kaupanpitotulojen menetystä korvaavan tasaustukijärjestelmän osalta annetun asetuksen (ETY) N:o 1858/93 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (1), sellaisena kuin se on viimeksi muutettuna asetuksella (EY) N:o 3290/94 (2), ja erityisesti sen 12 artiklan 8 kohdan ja 14 artiklan,
ottaa huomioon yhteisessä maatalouspolitiikassa sovellettavista muuntokursseista ja laskentayksiköistä 28 päivänä joulukuuta 1992 annetun neuvoston asetuksen (ETY) N:o 3813/92 (3), sellaisena kuin se on viimeksi muutettuna asetuksella (EY) N:o 150/95 (4), ja erityisesti sen 12 artiklan,
sekä katsoo, että
komission asetuksessa (ETY) N:o 1858/93 (5), sellaisena kuin se on viimeksi muutettuna asetuksella (EY) N:o 705/94 (6), säädetään banaanialan kaupanpitotulojen menetystä korvaavan tasaustukijärjestelmän soveltamista koskevista yksityiskohtaisista säännöistä,
asetuksen (ETY) N:o 3813/92 13 artiklan 2 kohdassa muutetaan 1 päivästä helmikuuta 1995 tiettyjen hintojen ja määrien ecumääräinen arvo maatalouden muuntokursseihin 31 päivään tammikuuta 1995 vaikuttaneen korjauskertoimen 1,207509 poistamisen vaikutusten kumoamiseksi; kyseisten hintojen ja määrien uudet ecumääräiset arvot on laadittu 1 päivästä helmikuuta 1995 asetuksen (ETY) N:o 3813/92 13 artiklan 2 kohdassa ja maatalousalalla käytettävien muuntokurssien määrittämistä ja soveltamista koskevista yksityiskohtaisista säännöistä 30 päivänä huhtikuuta 1993 annetun komission asetuksen (ETY) N:o 1068/93 (7), sellaisena kuin se on viimeksi muutettuna asetuksella (EY) N:o 157/95 (8), 18 artiklan 1 kohdassa tarkoitettujen säännösten mukaan,
sekaannusten välttämiseksi ja kaupanpitotulojen menetystä korvaavan tasaustukijärjestelmän soveltamisen helpottamiseksi olisi korvattava asetuksen (ETY) N:o 1858/93 2 artiklan 2 kohdassa vahvistetun kiinteän viitetulon ecumääräinen arvo maalis- ja huhtikuun 1995 käsittävän markkinointikauden alusta,
asetuksessa (ETY) N:o 1858/93 on useita järjestelmän soveltamiseen liittyviä siirtymämääräyksiä, joita ei enää voida soveltaa; selkeyden vuoksi nämä olisi poistettava; kokemuksen perusteella olisi myös jatkettava ennakkojen ja jäljellä olevan tuen maksamista koskevien hakemusten jättöaikaa,
moitteettoman hallinnon edistämiseksi tämän asetuksen säännökset olisi säädettävä tuleviksi voimaan välittömästi, ja
tässä asetuksessa säädetyt toimenpiteet ovat banaanin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1858/93 seuraavasti:
1. Poistetaan 1 artiklan toinen kohta.
2. Korvataan 2 artiklan 2 kohta seuraavasti:
"2. Kiinteä viitetulo vahvistetaan 59,29 ecuksi 100 kilogramman nettopainolta pakkausvarastosta pois siirrettyjä vihreitä banaaneja."
3. Poistetaan 6 artikla.
4. Korvataan 7 artiklan 2 kohta seuraavasti:
"2. Hakemukset on jätettävä:
a) ennakkohakemukset viimeistään 20 päivänä maaliskuuta, toukokuuta, heinäkuuta, syyskuuta ja marraskuuta hakemuskuukautta edeltäneiden kahden kuukauden aikana tosiasiallisesti kaupan pidetyiltä banaaneilta,
b) tuen jäljellä olevan määrän osalta viimeistään tammikuun 31 päivänä sen vuoden jälkeen, jolta tukea haetaan.
Jäljellä olevaan osaan kuuluu:
- tuki marraskuusta joulukuuhun ulottuvalla ajanjaksolla kaupan pidetyille banaaneille,
- sekä tarvittaessa a alakohdassa mainittujen ajanjaksojen aikana kaupan pidetyille banaaneille maksettujen määrien tarkistus tuen lopullisen määrän perusteella."
5. Poistetaan 8 artiklan toinen kohta.
6. Korvataan 9 artikla seuraavasti:
"9 artikla
1. Jos asetuksen (ETY) N:o 404/93 12 artiklan 2 kohdassa alueittain vahvistetut määrät ylitetään, tukea myönnetään kaikille haetuille määrille nettomäärältään 854 000 tonnin suuruisen kokonaismäärän rajoissa.
2. Jos tosiasiallisesti kaupan pidettyjen banaanien yhteismäärä ylittää 854 000 tonnia, tukeen oikeuttavia kaupan pidettyjä määriä vähennetään kunkin kyseisen tuotantoalueen osalta suhteessa alueelle vahvistetun määrän ylitykseen.
Komissio vahvistaa kunkin alueen osalta sovellettavat vähennysprosentit ja antaa niistä tiedon jäsenvaltioille.
Jos toista alakohtaa sovelletaan, toimivaltaisten viranomaisten on sovellettava yhtenäistä vähennysprosenttia kussakin tukihakemuksessa ilmoitettuihin määriin."
7. Korvataan 11 artikla seuraavasti:
"11 artikla
Ennakon ja tuen määrien kansalliseksi valuutaksi muuntamiseen sovellettava kurssi on kunkin 7 artiklan 2 kohdassa määritetyn markkinointikauden ensimmäisenä päivänä voimassa oleva maatalouden muuntokurssi."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Kuitenkin 1 artiklan 2 alakohtaa sovelletaan 1 päivästä maaliskuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä huhtikuuta 1995.

Labels: 4
17
5
3
6